Suja, Miroslav, poslanec NR SR (2021-04-01):
Ďakujem za slovo, pán podpredseda. Vážené kolegyne, kolegovia, pán premiér, je to tu znova. Opakujem, je to znova. Znova tu stojíme, znova sa rozprávame, znova je tu návrh na predĺženie núdzového stavu. Ja už neviem, dokedy ideme traumatizovať Slovensko a slovenskú spoločnosť týmto neustálym predlžovaním tohto stavu. Keď čítam tie správy od ľudí, ktorí mi popisujú svoju situáciu, tak normálne sa mi niekedy nechce veriť. Predseda parlamentu predo mnou to hovoril, že ho žiadajú o 60 euro a podobne, aby mali na základné potraviny. To znamená, že to nie je môj výmysel, ale hovorí to jeden z najvyšších ústavných činiteľov. Ľudia sa cítia bezmocní a fakt nevedia, čomu už majú veriť. Ľudia sú absolútne frustrovaní a núdzový stav vnímajú len ako nástroj, ktorým sa potláčajú ich základné slobody, ako je sloboda zhromažďovacia, navštevovať rodičov a podobne. Berú to ako veľký zásah do ich ľudských práv. A či my tu s tým súhlasíme alebo nie, taká je pravda. Núdzový stav absolútne nepodmieňuje prijímanie opatrení, ktoré súvisia s riešením koronakrízy na Slovensku. Štát môže jednoznačne prijať také opatrenia, ktorými zamedzí šíreniu koronavírusu aj bez toho, že by sa prijal núdzový stav, vážení kolegovia, kolegyne, hlavne koaliční poslanci. Štát by podľa mňa mal v tejto situácii pristúpiť k riešeniu aktuálnej situácii bez toho, že by bola potreba predlžovania núdzového stavu. 26. februára, pamätáte si? Keď sme rokovali o predĺžení núdzového stavu, už vo viacerých, už viacerí vládni poslanci povedali, že to je naposledy, kedy ho podporia. A je to tu znova. Tak som zvedavý, ako sa zachovajú teraz tí vládni poslanci, ktorí 26. februára povedali, že tento núdzový stav, keď bude druhýkrát tu predložený, už nepodporia. Alebo pôjde len o ďalšie klamstvo v nekonečnom mori klamstiev, ktorý nám súčasná vláda podsúva? Však to klamstvo sa stratí. Apelujem na vás, páni poslanci, je to vo vašich rukách. Viete, veľmi som sa pobavil, aj keď je to skôr do plaču, keď počúvam ako hlavne poslanci z OĽANO alebo zástupcovia vlády z OĽANO tu v parlamente a aj v reláciách hovoria a v televíznych diskusiách a presviedčajú občanov, že tu všetko perfektne funguje. To naozaj? Vážení kolegovia, tu všetko perfektne funguje? Preto sme celý minulý týždeň tu neboli, lebo tu všetko perfektne funguje? Preto sme tu neboli, že návrhy zákonov, ktoré presadzujú vládni poslanci, jeden deň desať alebo jedenásť, druhý deň deväť, nekonečné prestávky, to je znak toho, že všetko funguje? Vy presviedčate sami seba alebo robíte z ľudí a zo Slovákov nesvojprávnych alebo hlúpych, že oni nevidia, čo sa tu deje? Alebo vy si takto predstavujete, že všetko tu funguje? Veď každý bol svedkom toho chaosu, keď išiel bod za bodom jedenkrát, druhýkrát, tretíkrát, jedna prestávka, druhá prestávka, tretia prestávka, prerušený parlament, znova prerušený parlament. Tak takto to všetko funguje! Áno, takto to funguje pod taktovkou Igora Matoviča ako hlavného režiséra, toto divadlo. A výsledok tohto divadla, viete, všetci herci sa nakoniec vrátili do pôvodných rolí, pričom režisér divadla Igor Matovič zostavil druhú Matovičovu vládu a premiér je pán Heger. Ale hlavný dirigent a režisér zasa stále ostal len Igor Matovič. Viete, niekedy sa viem fakt pobaviť, je to tragédia alebo tragikomédia, ja už neviem, čo je horšie. Bolo vyhlásenie predsedu parlamentu, že akékoľvek tlaky na ďalšie zmeny pozícií alebo odstúpenie, že končí. Tak dúfam, že dodrží svoje slovo. Takisto sa vyjadril v televízii, že už má dohodnuté a parlament zbehne, ako má. No, vidíme, že aj teraz sú tu zádrhele a nejde to tak, ako má, ale je to lepšie ako minulý týždeň, to musím uznať. Viete, tá výmena v tej vláde, akože výmena, tá rošáda, to bolo divadlo pre 83 % ľudí, ktorí sú nespokojní s touto vládou. Ale to tu nebolo nikdy v histórii Slovenskej republiky, aby 83 % ľudí bolo nespokojných so svojou vlastnou vládou. Takže potrebovali sme urobiť nejaké divadlo, aby sme zalepili ľuďom oči a herci sa vrátili naspäť do svojich rolí. Hľadal som na to odpovede, kde by mohli byť, že prečo sa toto všetko deje, prečo je tu ten núdzový stav. Čo teda núti vládnu koalíciu predlžovať núdzový stav, keď opatrenia súvisiace so šírením koronavírusu môžeme prijímať aj bez núdzového stavu? Odpoveď, vážení kolegovia a koaliční poslanci, musíme hľadať hlavne v benefitoch, ktoré núdzový stav vláde poskytuje. Za prvé sú to tie Hegerom spomínané kšefty. Pán premiér, vy ste to osobne povedal v relácii, že kšefty ľudí spájajú. Áno. Viacerí sme pozerali pána súčasného premiéra, kde to povedal priamo v televízori. Nepovedal to na svoju vládu ani na Igorovu Matovičovu vládu, povedal to na tú predchádzajúcu vládu, ale presne sa to hodí na vašu štvorkoalíciu. Kšefty ľudí spájajú. Za druhé je možnosť, prečo núdzový stav ďalej pokračuje, je obmedziť základné ľudské práva, k čomu patrí aj právo zhromažďovať sa. A to sa ani nečudujem, pri nespokojnosti, ako som už povedal, 83 % je veľká pravdepodobnosť masívnych protestov, keby neboli takto obmedzené núdzovým stavom. Viete, možno by neboli také pompézne, lebo by nemali takého organizátora, ako bol Juraj Šeliga, keď organizoval akože apolitické protesty Za slušné Slovensko, ale boli by o to väčšie. A oprávnený hnev občanov by bol namieste. Viete, verím, že návrh na opakovanie núdzového stavu je len prvoaprílovým žartom, ktorým nás chcela vláda rozosmiať, a že my pri hlasovaní ukážeme, že fakt to bol žart a zahlasujeme proti predĺženiu núdzového stavu. A dovoľte na záver, aby som sa vyjadril ešte k pár vystúpeniam, ktoré tu boli predo mnou. Pán premiér druhej Matovičovej vlády spomínal október, november, január, marec, ako sa tá situácia stále zhoršuje. Ale zhoršuje sa aj napriek núdzovému stavu, vážení kolegovia a kolegyne! Tak potom nevidím dôvod, prečo by sme znova mali predlžovať núdzový stav. Hovoril, že reprofilizovaných lôžok máme 5 500 a že obsadených je cca tritisíc niečo. Že to vlastne sme tak na hrane a možnože aj za. No 3 000 a 5 500 podľa mňa neni na hrane, ale dobre. A že je reálna hrozba, že tieto lôžka zaniknú. Ale ja si myslím, že je aj iný spôsob, ako tieto lôžka zachovať, ako vyhlásiť núdzový stav. Viete, vy si teraz myslíte, že všetci tí zdravotníci, ktorí sú viazaní Hippokratovou prísahou, teraz sa vykašľú na všetkých ľudí a odídu a idú robiť nejaké plastické operácie? Vážené dámy, páni kolegovia poslanci, pán premiér, ale to ste na omyle. Viete, možno viac ako 80 % Slovákov je za zrušenie núdzového stavu a tých necelých 20 %, ktorý je za zachovanie, nikto im nebráni, aby boli doma zavretí, nosili štyri rúška a nechodili nikde. Ale prečo ideme obmedzovať tých vyše 80 %, ktorí cítia krivdu? Však nikto neobmedzuje tých 20 %, ktorí môžu byť doma zavretí kľudne aj desať rokov. Však nikto im to nevyčíta. Ale my zasiahneme do práv a slobôd viacej ako 80 % Slovákov. Viete, zrazu tu dneska padli také slová, ako poďme si spolu sadnúť. Po roku zrazu spolu sadnúť. Viete, ja si myslím, že budú predčasné voľby a že už nebudeme mať čas, kedy budeme sedieť. Ale vďaka pojmu Kajúcnik možno viacerí z nás, ktorí tu sedia s nami teraz, budú sedieť, alebo ktorí sem chodia. Ten Kajúcnik sa vám tak vráti, vážení koaliční partneri, že budete len smutno pozerať. A myslím, že bude smutno pozerať aj minister Krajčí bývalý a podobní jeho kolegovia. Viete, vy ste nám tu dávali, moji predrečníci, neviem, či to nebol náhodou predseda parlamentu, za príklad také Švédsko. Ale v Švédsku ste videli, že by bol nejaký zákaz? Že sa tam opozícia a koalícia spojila? Áno, spojili sa. Ale boli len odporúčania, vážení kolegovia! Len odporúčania. A preto to zvládli, že nešli ľuďom tvrdo po krku, že ľudia sa mohli rozhodnúť sami, preto to Švédsko zvládlo. Vidím, že vás nudím, tak ďakujem za pozornosť a dúfam, že budete mať šťastnú ruku a že toto fakt je len prvý apríl, čo tu dneska predvádza vládny návrh predĺženia núdzového stavu. A prajem novému premiérovi druhej Matovičovej vlády oveľa viacej šťastia, ako mal ten predchádzajúci.